Mondd, csak mondd, bármi is legyen az.

A beszéd kialakulása előtti korszaknak, a megszületéstől kezdve, több olyan jelzőrendszere van, amelyben kifejeződik a csecsemőnk testi és lelki állapota, jó és rossz közérzete, öröme és fájdalma. Ilyen jelzőrendszer például a táplálkozás.

Étvágy vagy étvágytalanság, súlygyarapodás, vagy annak kedvezőtlen változása, esetleg hányás, nem csak a test, hanem a psziché állapottól, úgymint az anyával való kapcsolat tartalmától függ, annak kifejezője lehet.

Ugyanilyen a mozgás, arcjáték, mimika és a csecsemőnk sírása is. A csecsemőnk sírása tulajdonképpen hangjelzés. Természetes, spontán megnyilvánulás, amelyből ekkor még hiányzik a szándékosság, tudatosság.

A sírás kifejez meghatározott testi állapotokat, nagyon fontos kérdés tehát, hogy anyaként felismerjük-e, megértjük-e a gyermekünk sírását, és ennek megfelelően cselekszünk-e?

Az újszülött, a csecsemő hosszú időn át olyan lény, akinek csak szükségletei és igényei vannak, de nincsen semmilyen saját lehetősége arra, hogy ezeket a szükségleteket és igényeket kielégítse. Tehát teljesen kiszolgáltatott, a gondozójára, környezetére utalt. Ebben az időszakban kizárólag az anya a problémamegoldó. Ez a problémamegoldó együttműködés az alapja az anya-gyermek kapcsolatnak.

Fontos szerepe van a sírásnak az idegrendszeri és pszichés fejlődésben is, mivel a szervi adottságokon kívül nagy szerepe van a tanulási folyamatok fejlődésében, gyermekünk folyamatosan tanulja meg érzékelni a környezetét, a szerzett tapasztalatok alapján változik sírásának hangja.

Az anyaként, szülőként megtanuljuk, melyik sírás jelenti a pelenka csere kérését, melyik jelenti az éhséget, melyik a szomjúságot, mikor hív játszani, mert unatkozik.

Aki sírások alapján nem tudja kiválasztani a kínos testi állapot, vagy érzelmi kérést, előfordul, hogy amikor sír a gyermek azonnal megetetik, a gyermek azt tanulja, hogy ha valamily testi vagy lelki kínban van, legjobb megoldás az evés.

Ezek is magyarázzák sok kisgyermek elhízását. Ez az elhízás később a mozgás megjelenésével, a kommunikáció egyértelműbbé válása során könnyebben korrigálható, mint az a probléma, amikor a gyermek étvágytalanná, vagy éjszakai bepisilővé, vagy székrekedésessé válik.

Az ilyen tanulási folyamat olyan irányt vesz, amiben a gyermek testi funkcióit, szükségleteit használja fel a környezete irányítására.

Ezzel jutalmazza, vagy bünteti a körülötte élő felnőtteket, örömet vagy bánatot okozva nekik. Ez a folyamat azokkal a mondatokkal kezdődik, „csak egy falatot az anya kedvéért”, „milyen büszke lesz apa, ha megtudja, már nem a pelusba pisilsz”.

A gyermekünk könnyedén él az odakínált hatalmi lehetőséggel. Aktuális érzelmi igényei szerint szabályozza testi funkcióit, éhes, de nem eszik, míg a család el nem járja indiántáncát, minden falat lenyelésének jutalmául.